text: [{"text_idx": "#000005", "text": "Gama birootiin waahee guddina lafaa, fageenya dachiifi aduu jidduu jiru, fageenya addeessaafi lafa jidduu jiru, pilaanetoota gurguddoo dachaa hedduun lafa tana caalan, urjiilee gurguddoo dachaa miiliyoona hedduun dachii caalaniifi atamii ijji namaa arguu hin dandeenyes qophii tana keeysatti isiniif dhiheeysutti jirra. Dhimma kanarratti Ragaa tokko tokko Aayaata Qur\u2019aanaatiifi Hadiisa sahiihas dhiheeysutti jirra. Garuu wanti heddu kan nuti ragaa godhannee dhiheeysinu, qorannoo saayinsiin mirkaneesse hogguu tahu, qorannoo mirkanaawaa hadiisaafi qur\u2019aana hin kallafne hunda ni dhiheeysina."}, {"text_idx": "#000007", "text": "Ammas namni hunduu waan takka akka hubatu barbaanna. Qur\u2019aanaa fi Saayinsii wal dorgomsiisaa hin jirru. Wanti nuti godhaa jirru, Wantoota saayinsiin jedhe ilaallee, waan san gama qur\u2019aanaatiin xiinxallina. Wanti isaan jedhan sun dhuguma qur\u2019aana keessa yoo jiraate, irraa fudhannee itti fayyadamna. Garuu wanti isaan jedhan, yoo ka qur\u2019aana kallafuu, itti dhiifnee, soba akka ta\u2019e ilma namaatitti mul\u2019ifna."}, {"text_idx": "#000011", "text": "Ummanni durii dachiin tun diriirtuudha, akkasumas, aduu fi jiini lafa irra naannayan jedhanii amanan. Haga ammaattis ummanni waan kanatti amanan ni jiran. Bakka kanatti waan takka beekuun barbaachisaa dha. Muslima tokkorraa lafti ni naannofti moo adutu naannaya, lafti diriirtuudha moo geengoodha kan jedhuun of cinquun barbaachisaadhaa miti. Kun bu\u2019uura Iimaanaa fi Islaamaatii miti. Ilmi namaa bishaan irraa uumamee, waan fedherraayis haa uumamuu, ilmi namaa ilma namaa ta\u2019ee eega uumameen booda Rabbii isaa gabbaruutu irraa eeggama. Haa ta\u2019u malee wantoota naannoo isaatitti argamu tafakkuree laaluudhaan guddina Rabbii dhugo\u2019oomsuu mirga qaba."}, {"text_idx": "#000012", "text": "Akkuma duratti jenne, Iimaana keenya daran jabeeffachuudhaaf, akkasumas namoota biroo gara Islaamummaatti yaamuudhaaf, wantoota kanniin gad fageenyaan beekuun barbaachisaadha. Wanti guddaan nuti beekuu qabnu, yeroon Ammaa yeroo Saayinsii fi teeknolojii ta\u2019uu isaaati. Namuu waan saayinsiin jedhu malee fudhatuu didee jira. Kanaafuu Islaamummaan gama saayinsiitiin maal akka fakkaatu himuun barbaachisaa dha."}, {"text_idx": "#000013", "text": "Mata duree keenya kan har\u2019aatti deebina! Ummanni durii lafti diriirtuudha, aduun lafarra naannoofti jedhanii amanaa turan. Booda ammoo qorattoonni saayinsii \u201clafti geengoodha, aduun bakkuma tokko jirti, lafatu aduu irra naannayaa jira jedhanii yaada ofii jijjiiran. Amma dhiheenya kanatti ammoo, lafti geengoo akka kubbaatii miti, boca hanqaaquu qabdi, akkasumas, wanti hawaa kana keessa jiru hundi isaatuu ni socho\u2019a jedhanii yaada sadaffaa kaasan."}, {"text_idx": "#000015", "text": "\u2018Aduun baatii dhaqqabuun isiif hin ta\u2019u; halkanis guyyaa hin dursu. Hunduu Sarara ofii keessa deemu.\u2019"}, {"text_idx": "#000016", "text": "Hunduu jechi jedhu, waan lakkoofsaan lamaa olii ibsa. Aayaa kanarraa wanti nuti hubatuu dandeenyu, wanti hawaa kana keessa jiru hundi sarara isaa irra deemuu isaati. Kana jechuun, Afaan saayinsiitiin, hunduu Oorbiitii mataa isaanii qaban jechuudha. Oorbiitii isaanii irra deemuu isaanii qur\u2019aana keessaa arganne. Waan tanas amannee fudhannee jirra. Saayinsiin dhiheenya kana Aduun bakka takka dhaabbattee jirti eega jedheen booda yaada ofii jijjiiree aduunis deemaa jirti yaada jedhu fide. Kanaaf yaada saayinsiin Aduun bakka takka dhabbattee jirti jedhu san hin fudhannu. Garuu Aduunis deemaa jirti jedhanii yoo nutti himan, wanti sun qur\u2019aana keessa waan jiruuf nutis amannee fudhanna."}, {"text_idx": "#000018", "text": "\u2018Samiifi dachii dhugaan uume. Halkan guyyaa irratti mara. Guyyaan halkan irratti mara. Aduufii baatiis ni laaffise. Hunduu yeroo murtaa\u2019eef deemu. Dhagayaa! Inni injifataa Araaramaadha.\u2019"}, {"text_idx": "#000019", "text": "Rabbiin guddaan aayaata tana keeysatti, wantoonni hawaa kana keeysa jiran hundi yeroo isaaniif murtaayeef deemsa irra akka jiran nuuf ibsee jira."}, {"text_idx": "#000021", "text": "Jecha \u2018hunduu\u2019 jedhu kana hubachuudhaaf aayaaticha jalqabarraa haa ilaallu. Jalqaba irratti Rabbiin dachiifi samii dubbate. Eegasii halkaniifi guyyaa dubbate. Dhumarratti Aduufii addeessa dubbate."}, {"text_idx": "#000022", "text": "wanti asii olitti ibsaman hundi hanga guyyaa isaaniif murtaayeetti ni deeman jechuudha. Haala kanaan Qur\u2019aanni wantoonni hawaa kana keessa jiran hundi socho\u2019utti jiru jedhee nutti himee jira. Hundi falaka ykn Oorbiitii isaanii irra naannahu. Nutis waan kana amannee fudhanna."}, {"text_idx": "#000029", "text": "Haa ta\u2019u malee, waa\u2019ee Lafaa, Aduu, Ji\u2019aa, bineensotaa, bishanii, qilleensaa fi uumamaalee akkanaa kanniin gad fageenyaan Qur\u2019aana keessaa argachuu hin dandeenyu. Akkuma Rabbi Qur\u2019aana keessatti, \u201cSamii hin laaltanii akka itti isii dhaabne, dachii hin gartanii akka nuti isii itti diriirsine\u201dnuun jedhe san, Nuti ammoo Akkaataa Samiin itti dhaabbattee fi Dachiin itti diriirte qorannoodhaan bira geenyee irraa hubanna."}, {"text_idx": "#000030", "text": "Haaluma Kanaan Qorannoon gama Saayinsiitiin godhame akka mul\u2019isutti, wantootni hawaa kana keessa jiran; Aduun, Plaaneetonni, dachiin, Addeessi, Urjiileen hunduu oorbiitii isaanii irra naannawaa jiru. Qur\u2019aanni wantoonni hunduu sarara isaanii irra deemaa jiru jedhee nutti himee jira. Saayinsiin dabalataan, Plaaneetoonni Hawaa kana keessa jiran hundi aduu irra naannawaa akka jiran mirkaneessanii jiran. Dachiin nuti irra jirrus, warra Aduu irra naannayan keessaa isii takka. Addeessi ammoo dachii tana irra naannawa. Walumaa galatti wantoota kanniin hubachuudhaaf dirqama qorannoo gama saayinsiidhaa gochuun akkaan barbaachisaa dha."}]